DIPESALEME 58:1-11 BIBELE e Halalelang Scripture View - Bible Search
DIPESALEME 58 Thapelo ya hore Modimo o otle bakgopo.
Ho monga baphokodi. Ka pina ya Aletashethe. Sefela sa Davida.
1Fale le tla nne le ikgutsetse na? Na ha le tumise ho loka keng na? A le tla ahlola ka tokelo, lona bana ba batho? 2Tjhe, le etsa ho sa lokang dipelong tsa lona, mme tokiso ya lona lefatsheng ke ho tsohela batho matla feela. 3Ba bolotsana ba kgelohile esale ba etswa popelong, mahata a lahlehile esale a hlaha; 4ba na le mahloko a kang a dinoha, ba tshwana le marabe a ithibanyang ditsebe, 5a tle a se ke a mamela lentswe la moupelli le la ngaka e tsebang ho upa.
6Modimo, o ba robe meno melomong ya bona! Jehova, pshatla mehlahare ya ditau! 7Ba fele jwaloka metsi a phallang, metsu eo ba e fulang e thithibane. 8Ba be jwaloka kgofu e menyelang e ntseng e eya, ba be jwaloka sefolotsana sa mosadi se sa kang sa bona letsatsi. 9Dipitsa tsa lona di eso ho utlwe mollo wa meutlwa, e metala le e tukileng e tla phamolwa hammoho ke setsokotsane.
10Ke moo ya lokileng a tlang ho thaba, ha a bona phetetso; o tla hlatswa maoto a hae mading a molotsana; 11mme ho tla thwe: Moputso o teng ruri wa ya lokileng; ruri, Modimo o teng o ahlolang lefatshe.